- Hindi News
- National
- सालभर में इसी तरह खूबसूरत दिखने लगेंगी हमारी सभी ट्रेनें, नए डिब्बों से आरामदेह भी
सालभर में इसी तरह खूबसूरत दिखने लगेंगी हमारी सभी ट्रेनें, नए डिब्बों से आरामदेह भी
शताब्दी, राजधानी और दुरंतो जैसी ट्रेनों के बाद अब रेलवे छत्तीसगढ़ से गुजरने वाली साप्ताहिक सुपरफास्ट ट्रेनों की बोगियां बदलकर एलएचबी कोच लगा रहा है। हावड़ा से शिरडी और मुंबई जाने वाली दो सुपरफास्ट ट्रेनें पहली बार प्रदेश से नए एलएचबी कोच के साथ गुजरी हैं। रेलवे यहां की सभी प्रमुख ट्रेनों में सालभर के भीतर पुराने डिब्बे बदलकर नए कोच लगा रहा है, यानी छत्तीसगढ़ एक्सप्रेस से लेकर गोंडवाना एक्सप्रेस भी इसी तरह चमचमाती हुई नजर आएंगी। खास बात ये है कि एलएचबी कोच से दुर्ग, रायपुर और बिलासपुर में सभी ट्रेनों को मिलाकर एक हजार से ज्यादा एक्सट्रा बर्थ मिलेंगी, यानी सालभर में अधिकांश ट्रेनों में ज्यादातर लोगों को कंफर्म बर्थ भी मिलने लगेंगी।
प्रदेश में ट्रेनों के सबसे ज्यादा मुसाफिर राजधानी रायपुर से हैं। राजधानी के स्टेशन से रोजाना औसतन 30 हजार लोग अलग-अलग दिशाओं में ट्रेनों से सफर कर रहे हैं। शताब्दी एक्सप्रेस अब तक नहीं मिली है। यहां से गुजरनेवाले एकमात्र दुरंतो एक्सप्रेस को कुछ दिन पहले बिलासपुर में स्टापेज मिला है, पर ये रायपुर के आउटर से निकल जाती है। केवल राजधानी एक्सप्रेस ही है, वह भी साप्ताहिक। इसके अलावा यहां से गुजरनेवाले 56 एक्सप्रेस ट्रेनें (कुल 103 ट्रेनें) पुरानी बोगियों के साथ ही चल रही हैं। अब, रेलवे ने पहली बार तय किया है कि छत्तीसगढ़ से गुजरनेवाले मुंबई हावड़ा और दिल्ली रूट की ट्रेनों की दशा सुधारी जाए। इसके लिए तमाम पुरानी और बड़ी ट्रेनों में एलएचबी कोच लगाए जाने हैं। इनमें मुंबई-हावड़ा और हावड़ा-शिरडी सुपरफास्ट पिछले दो दिनों में पहली बार इन्हीं कोच के साथ गुजरी हैं।
जर्मन तकनीक वाले लिंके हॉफमैन बुस (एलएचबी) काेच देश में अब तक शताब्दी, राजधानी और दुरंतो जैसी ट्रेनों में इस्तेमाल हो रहे हैं। राजधानी में रविवार को सुबह 6 बजे हावड़ा-शिर्डी साईंनगर एक्सप्रेस पहली बार नए कोच के साथ प्लेटफॉर्म नंबर-5 पर पहुंची तो इस ट्रेन के यात्रियों का एहसास ही काफी सुखद रहा। रेलवे अफसरों ने भास्कर को बताया कि दुर्ग, बिलासपुर और रायपुर से गुजरनेवाली सभी सुपरफास्ट ट्रेनों में एक-एक कर ये कोच लगाए जाने हैं। सालभर में यह काम पूरा हो जाएगा और रायपुर से गुजरनेवाली तमाम ट्रेनें इसी तरह चमचमाती हुई नजर आएंगे।
देशभर में यही बोगियां
यात्रियों को सुरक्षित एवं आरामदेह सफर उपलब्ध कराने के लिए पारंपरिक आईसीएफ डिब्बों का निर्माण 2018-19 से पूरी तरह बंद कर दिया जाएगा और वर्ष 2017-18 से एल एचबी डिब्बों का निर्माण तेजी से किया जाएगा। रेलवे के एक वरिष्ठ अधिकारी ने बताया कि एल एचबी डिब्बों का निर्माण लक्ष्य वर्ष 2016-17 के 1697 से बढ़ाकर 2017-18 में 2384 कर दिया गया है और वर्ष 2018-19 में 3025 एलएचबी डिब्बे बनाये जाएंगे।
तेजी से लगेंगे नए कोच सुखद सफर का एहसास कराने की कोशिश
छत्तीसगढ़ से गुजरनेवाली ट्रेनों में तेजी से एलएचबी कोच लगाए जाएंगे। इसका उद्देश्य सुविधा और सुरक्षा के साथ-साथ ट्रेन में सफर का सुखद एहसास कराना भी है। बोगियां बदलने का काम शुरू हो गया है। आर सुदर्शन, सीनियर डीसीएम रायपुर
हर क्लास में 8 बर्थ ज्यादा
मौजूदा ट्रेनों के स्लीपर कोच में 72 बर्थें हैं। एलएचबी में 80 बर्थ होंगी। एसी-3 में 64 की जगह 72 और एसी-2 में 42 की जगह 52 बर्थ हो जाएंगी। रेलवे अफसरों ने बताया कि सभी ट्रेनों में एलएचबी कोच लगने के बाद अगले साल जून से दिसंबर तक छत्तीसगढ़ के यात्रियों को सब मिलाकर मौजूदा कोटे में ही 1000 से ज्यादा बर्थ अतिरिक्त मिलेंगी। इसी वजह से सीजन में कंफर्म टिकट मिलने की संभावनाएं बढ़ जाएंगी।
यात्रा भी काफी सुरक्षित
अफसरों ने बताया कि एलएचबी कोच लगने से ज्यादा बर्थ मिलने के अलावा यात्रा भी मौजूदा बोगियों की तुलना में काफी सुरक्षित रहेगी। एलएचबी कोच सेंटर बफलर कपलिंग सिस्टम लगा है। इस वजह से हादसे की दशा में बोगियां एक-दूसरे पर नहीं चढ़ेंगी। यही नहीं, नई बोगियों में गेट के पास और वाशरूम में स्पेस मौजूदा बोगियों के मुकाबले ज्यादा रहेगा। इनके कूपे में भी आमने-सामने की लोवर बर्थ पर बैठनेवालों को स्पेस ज्यादा मिलेगा।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva